Advent Sondag 3 Des 2017

Ons **vier vandag Advent**.  
Dit is die begin van die kerklike nuwe jaar…  
4 Sondae wat opbou tot Kersfees as die hoogtepunt van die feesviering.

**Advent is latyn wat “Coming**” of die naderkom/ aankom beteken.  
Dit gaan oor die koms van Jesus Christus.

Tydens die feesviering word **3 aspekte van Christus se koms gevier**

* Sy geboorte 2000 jaar gelede
* Sy koms in mense se harte
* Sy wederkoms.

Meeste **mense het met die draai van die jaar Nuwejaarvoornemens**.  
Graag wil ek vra: **Wat is jou nuwejaarsvoorneme in die geloof?**

**Wat is dit wat jy in jou geloof wil nastreef** in die nuwe jaar?  
Dalk help vrae soos:

* Hoekom is jy in die erediens vanoggend?
* Het jy dalk ‘n masker op?
* Is daar ‘n stuk seer in jou lewe en jy soek troos…
* Het jy dalk tergende vrae – waarop jy antwoorde soek…
* Is daar dalk sonde wat jy nie kan afskud nie  
  en jy soek hulp…

**Watter veranderinge** wil jy in jou geloofslewe aanbring?

Wil jy groei in jou verhouding met die Here?  
Wil jy nader aan Hom beweeg?

**Wat is die struikelblokke wat jou verhinder** om te groei?  
Hoe gaan jy die struikelblokke oorkom?

**Wat moet jy doen om te groei** in jou verhouding met die Here?

Lees Fil 1:27-2:4

Die Heilige Gees sê wat vir jou nodig is in die nuwe jaar.

Vers 27

*Hoofsaak is dat julle lewenswandel in ooreenstemming met die evangelie van Christus moet wees.*

Hoofsaak –

Hierdie is die belangrikste inligting

* Dit is nie net ‘n randsaak of sommer terloopse inligting nie.
* Dit is nie ‘n opsionele nie
* Dit is nie ‘n keuse wat aan jou oordeelsvermoë oorgelaat word nie.
* Dit is die hoofsaak. Die kruks, die kern waaroor dit gaan.
* As jy dit nie het nie, mis jy die punt…

**Wat is dit?**

*Jou lewenswandel moet in ooreenstemming met die evangelie van Christus wees.*

Studie op studie wys dat selfs baie mense wat hulleself as Christene beskou   
**nie aldag eens die heel basiese geloofswaarhede** van die Bybel glo nie.   
Geloof is blykbaar vir baie slegs ’n onderdeel van hulle lewe en nie die hartklop van hulle menswees nie.   
Dit is ’n aanvulling en nie die alternatief nie (SJ Joubert – ekerk. Geloof is alles of niks. 30/22/2017)

Wat sê Paulus hier?

**Hierdie is die roete** waarop alle dissipels van Jesus Christus moet loop

As jy nie op hierdie pad is nie,   
 is jy besig om te verdwaal…  
Jy is reeds die pad byster!

Hier is die kompas, die GPS, om te volg.

*Jou lewenswandel moet in ooreenstemming met evangelie van JXtus wees*.

**Wat is die evangelie?**

Die woord evangelie bestaan uit twee dele

Eu – wat blye   
angellion – boodskap

Dit is die blye boodskap.  
Die kersboodskap

Die **boodskap van verlossing** vir die mens in sy sonde nood/dood

Sonde het die besonderse band tussen God en die mens verwoes.  
Die mens het homself deur sy eie slimmigheid van God vervreem.  
Die mens is verlore

**God se liefde is egter so groot** dat Hy die mens nie in sy sondedood laat nie.  
Hy het verlossing bewerk.  
Daarom is die evangelie van Jesus Christus ‘n blye boodskap.

**Waar vind jy die evangelie van Christus?**

Die groot vraag waarmee Luther en die hervormers ook geworstel het.  
**Waar kry ek die wil van God**?

Die evangelie / **die blye boodskap** is vir **jou opgeteken in die Bybel**.  
Die woord van God.

Die **Heilige Gees het mense met hul gawes en talente** gebruik  
om die evangelie vir jou te laat opteken.

Die hele Skrif is deur God geïnspireer en het groot waarde om in die waarheid te onderrig, dwaling te bestry, verkeerdhede reg te stel, en ‘n regte lewenswyse te kweek sodat die man wat in diens van God staan, volkome voorberei en toegerus sal wees vir elke goeie werk (2 Tim 3:16)

Daarom liewe gelowige,   
is dit van **uiterste belang** dat jy die **Woord van God bestudeer**.  
Jy moet dit jou eie maak.  
Want dit leer jou:

* Wie God is
* Wie jy is
* Wat God vir jou gedoen het
* Wat Hy van jou verwag.

**Hoe word jy deel van die Blye boodskap?**  
(Hoe kom/word jou lewenswandel in ooreenstemming met die evangelie?

Deur te glo wat die Here jou leer.  
Deur God op sy Woord te neem.

Jy kom die onder die indruk van jou sondigheid.  
Jy besef daar is geen manier hoe jy van jou sonde ontslae kan raak nie

**Geloof is die hande** waarmee jy dit wat God vir jou gedoen het omhels, en eie maak.

Jy **word deel van God se gesin**.  
Jy deel in die voorregte en verpligtinge van God se familie.  
Jy word kind van God.

**Hoe gebeur dit?**

**Jesus Christus is die antwoord**!

God het die wêreld so lief gehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê.

**Jesus Christus het aan die kruis gesterf**  
sodat elkeen wat in Hom glo, vrygespreek kan word.

Daar **aan die kruis het ‘n vreemde ruiltransaksie** plaasgevind.  
Want dit is ek en jy wat daar moes hang…  
Dit is ons sondes wat daar gestraf is…

Jesus Christus het in jou en my plek die straf gedra  
sodat ek en jy in ‘n herstelde verhouding met God kan leef.

Maar **let op: Dit is Christus wat jou verlossing bewerk** het.

**Geen mens**, kan **op enige manier sy eie verlossing bewerk** nie.  
Hoe mooi en reg jou lewe ook al is,   
Hoe groot voorbeeld jy ook al vir die wêreld mag leef en wees

Jy **kan nie jou eie verlossing bewerk** of verdien nie.

Dit is nie moontlik nie.  
Want **geen mens kan die straf op sy sonde dra** en bly leef nie.

**Jou verlossing is alles net genade**.  
God se liefde in Jesus Christus!

Daarom kan jy nie anders as om God te loof en te prys nie.  
Jy gee Hom die eer want Hy het dit alles vir jou gedoen het.

Hy **het jou in jou sondenood opgesoek**.  
Hy het Jesus Christus gestuur om jou straf te dra.  
Hy het jou met Hom versoen.

Nou leer ons teks:

*Hoofsaak is dat jou lewe in ooreenstemming met die evangelie moet wees*.

**Om dit reg te kry** moet die Here Jesus jou leermeester word.

**Hy onderrig jou deur die Woord**…  
Maak die Woord jou eie…

**Dit leer jou - jou status?**

Jy is ‘n verloste!  
Jy is ‘n kind van God.

Daarom **moet jy daagliks breek met die sonde** in jou lewe.  
Jy moet jou sondige gewoontes, maniere afsterf…

Dit is deel van die stryd wat jy as gelowige elke dag moet stry  
en oorwin!!!

**Ek kry die indruk, baie dink** – ag ek is kind van God  
en nou kan ek maar leef soos ek wil…/ Dit is nie so ernstig nie…  
Ek is elk geval vergewe…

Dit is ‘n fout…  
**Dit gee aanleiding dat die goddelose God laster**.  
Want hulle sê: Kyk hoe lyk die “Christen” se lewe

**Nee, nie die sonde nie**, (leer ons teksvers)  
 maar die evangelie moet sigbaar in jou lewe wees

Jy moet **uit dankbaarheid volgens jou status leef**.

So leef dat mense die evangelie van Jesus Christus in jou kan raaksien.

So leef dat hulle **die blye boodskap in jou stem hoor**.  
Hulle moet dit in jou lewe sien.  
Hulle moet dit in jou teenwoordigheid ervaar.

Dit **is nie altyd maklik** om dit te doen nie.

Maar liewe kind van die Here – staan vas in die nuwe jaar.  
**leef in ooreenstemming met die evangelie** van Jesus Christus,  
al veroorsaak dit dat jy ly.

As dit die **geval is dat jy vir die evangelie ly**,   
is dit ‘n voorreg wat God aan jou gee (Fil 1:29).

Dit is jou opdrag vir die nuwe jaar.

Hoor Paulus se wens in moeilike omstandighede:

“ Al wat ek wens, is om Christus te ken, die krag van sy opstanding te ondervind en deel te hê aan Sy lyding deur aan Hom gelyk te word in sy dood, in die verwagting dat ek self deel sal hê aan die opstanding uit die dood.

Ek sê nie dat ek dit alles al bereik het nie maar ek span my in om dit alles myne te maak omdat Christus Jesus my reeds syne gemaak het (Fil 3:10-12).

Br, sr liewe kind

**Jou geloof** **in die Here** moet jou lewe van kop tot tone raak en verander.   
Anders is jou geloof nie belangrik genoeg nie.   
Anders is dit alles net vroom taal en mooi rituele.

Maar dan **loop jy die risiko om God Self mis** te loop.   
Jy beoefen jou godsdiens sonder die evangelie.   
Jy volg jou ons eie hart na en nie vir Christus nie.

**Geloof vra alles**. Nee, God vra alles.

Volg Christus met ons hele lewe. (SJ Joubert – ekerk. Geloof is alles of niks. 30/22/2017)

Amen

Bronnelys

Verskeie Bybelvertalings, kommentare asook  
<https://en.wikipedia.org/wiki/Advent>  
(SJ Joubert – ekerk. Geloof is alles of niks. 30/22/2017)